b'\n_START_ARTICLE_\nFleksibilne oblike dela\n_START_PARAGRAPH_\nFleksibilne oblike dela so razli\xc4\x8dne oblike in na\xc4\x8dini organizacije dela, ki omogo\xc4\x8dajo fleksibilizacijo zaposlovanja. Fleksibilizacija zaposlovanja vklju\xc4\x8duje sprotno spreminjanje in prilagajanje pogojev ter na\xc4\x8dina organizacije dela. Cilj tega je doseganje ve\xc4\x8dje raznovrstnosti in pro\xc5\xbenosti ter pove\xc4\x8danje u\xc4\x8dinkovitosti poslovanja organizacij._NEWLINE_Najpogostej\xc5\xa1e fleksibilne oblike dela so delo za dolo\xc4\x8den \xc4\x8das, delo s skraj\xc5\xa1anim ali podalj\xc5\xa1anim delovnim \xc4\x8dasom, gibljiv delovni \xc4\x8das, sezonsko ali prilo\xc5\xbenostno delo, nadurno in izmensko delo, fazna in delna upokojitev, zgo\xc5\xa1\xc4\x8deni delovni \xc4\x8das, ipd. Nekatere izmed na\xc5\xa1tetih oblik dela lahko pripomorejo k la\xc5\xbejem usklajevanju poklicnega in zasebnega \xc5\xbeivljenja. V fleksibilno obliko dela so lahko zaposleni prisiljeni in jo morajo sprejeti, npr. \xc4\x8de se \xc5\xbeelijo zaposliti ali ohraniti zaposlitev. Lahko pa je odlo\xc4\x8ditev za fleksibilno obliko dela prostovoljna, na lastno \xc5\xbeeljo. Tudi posledice, ki sledijo tem oblikam dela, so lahko negativne in pozitivne. Negativne posledice najpogosteje doletijo \xc5\xbeenske, mlade in pripadnike manj\xc5\xa1in. Pri zaposlenih \xc5\xbeenskah je najpogostej\xc5\xa1a oblika fleksibilne zaposlitve delo s skraj\xc5\xa1anim delovnim \xc4\x8dasom. Ta zaposlitev pa je povezana tudi z ni\xc5\xbejim dohodkom, zato se v nekaterih dr\xc5\xbeavah \xc5\xbeenske ve\xc4\x8dinoma ne odlo\xc4\x8dajo za to obliko zaposlitve. V Sloveniji je ena izmed najpogostej\xc5\xa1ih fleksibilnih oblik zaposlitve delo za dolo\xc4\x8den \xc4\x8das. Okoli 19% zaposlitev je te oblike. Velikokrat je delo za dolo\xc4\x8den \xc4\x8das s strani delodajalcev sredstvo za pote\xc5\xa1itev trenutnih kadrovskih potreb. Po izteku pogodbe pa lahko delodajalci brez kakr\xc5\xa1nihkoli pojasnil z zaposlenim prekinejo delovno razmerje. Ker je pri zaposlenem prisotna negotovost glede zaposlitve, lahko to vpliva na posameznikovo odlo\xc4\x8ditev glede ustvarjanja dru\xc5\xbeine. Fleksibilne oblike dela naj bi pripomogle k la\xc5\xbejem usklajevanju poklicnega in zasebnega \xc5\xbeivljenja. V ve\xc4\x8dini primerov pa temu ni tako (zaradi negativnih posledic), tako bi bilo potrebno na tem podro\xc4\x8dju uvesti \xc5\xa1e veliko ukrepov, predvsem izbolj\xc5\xa1ati zakonodajo na podro\xc4\x8dju za\xc5\xa1\xc4\x8dite zaposlenih ter podrobneje opredeliti pogoje fleksibilnega zaposlovanja.'